Ir-Regolament tal-Kummissjoni (KEE) Nru 606/2003
tat-2 ta’ April 2003
li japprova operazzjonijiet tal-verifika tal-konformità ma’ l-istandards tal-marketing li japplikaw għall-frott frisk u l-ħxejjex imwettqa fl-Iżrael qabel l-importazzjoni tagħhom fil-Komunità
IL-KUMMISSJONI TALL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2200/96 tat-28 ta’ Ottubru 1996 dwar l-organizzazzjoni komuni tas-suq fil-frott u l-ħxejjex [1], kif l-aħħar emendat bir-Regolament tal-Kummissjoni (KE) Nru 47/2003 [2], u b’mod partikolari l-Artikolu 10 miġjub fih,
Billi:
(1) L-Artikolu 7 tar-Regolament tal-Kummissjoni (KE) Nru 1148/2001 tat-12 ta’ Ġunju 2001 dwar il-verifiki tal-konformità ma’ l-istandards tal-marketing li japplikaw għall-frott frisk u ħxejjex [3], kif l-aħħar emendat bir-Regolament (KE) Nru 408/2003 [4], jippreskrivi l-kondizzjonijiet għall-approvazzjoni ta’ operazzjonijiet ta’ verifika mwettqa minn ċerti pajjiżi terzi li hekk jitolbu qabel l-importazzjoni tagħhom fil-Komunità.
(2) Fit-30 ta’ Lulju 2001, l-awtoritajiet Iżraeljani bagħtu lill-Kummissjoni talba għall-approvazzjoni ta’ operazzjonijiet ta’ verifiki mwettqa mis-servizz ta’ kontroll tal-kwalità għal prodotti friski taħt ir-responsabbilità tas-Servizz tal-Protezzjoni tal-Pjanti u Spezzjoni (PPIS) tal-Ministeru Iżraeljan ta’ l-Agrikoltura u Żvilupp Rurali. Dan iddikjara li l-PPIS għandu l-impjegati meħtieġa, l-apparat u l-faċilitajiet biex iwettaq dawk il-verifiki, li juża metodi ekwivalenti għal dawk imsemmija fl-Artikolu 9 tar-Regolament (KE) Nru 1148/2001 u li l-frott frisk u l-ħxejjex esportati mill-Iżrael lejn il-Komunità jikkonformaw ma’ l-istandards tal-marketing tal-Komunità.
(3) L-informazzjoni mibgħuta mill-Istati Membri lill-Kummissjoni turi li, għall-perjodu 1997 sa 2000, l-inċidenza ta’ non-konformità ma’ l-istandards tal-marketing fost importazzjonijiet ta’ frott frisk u ħxejjex mill-Iżrael kienet relattivament baxxa.
(4) Rappresentanti mill-korpi ta’ spezzjoni Iżraeljani ipparteċipaw regolarment fi sforzi internazzjonali biex jiftehmu dwar l-istandards tal-marketing tal-frott u l-ħxejjex fil-Grupp tax-Xogħol dwar l-istandardisation ta’ prodotti li jitħassru u żvilupp ta’ kwalità fil-Kummissjoni Ekonomika għall-Ewropa tan-Nazzjonijiet Uniti (UNECE). B’żieda, l-Iżrael jipparteċipa fl-iskema ta’ l-Organizzazzjoni dwar il-Kooperazzjoni Ekonomika u Żvilupp (OECD) għall-applikazzjoni ta’ standards internazzjonali għall-frott u l-ħxejjex. Fl-aħħar nett, għal ħafna snin il-korpi ta’ spezzjoni Iżraeljani ħadu sehem ukoll f’diversi seminars u attivitajiet ta’ taħriġ organizzati minn Stati Membri differenti.
(5) Il-verifiki dwar konformità imwettqa mill-Iżrael għandhom għalhekk ikunu approvati b’effett mid-data ta’ l-implimentazzjoni tal-proċedura ta’ kooperazzjoni amministrattiva li għaliha jipprovdi l-Artikolu 7(8) tar-Regolament (KE) Nru 1148/2001.
(6) Il-miżuri provvduti f'dan ir-Regolament huma b'mod konformi ma' l-opinjoni tal-Kumitat tat-Tmexxija tal-Frott u l-Ħaxix ta' l-Ikel,
ADOTTAT DAN IR-REGOLAMENT:
Artikolu 1
Il-verifiki dwar il-konformità ta’ l-istandards tal-marketing li japplikaw għall-frott frisk u l-ħxejjex imwettqa mill-Iżrael qabel l-importazzjoni fil-Komunità huma b’dan approvati skond l-Artikolu 7 tar-Regolament (KE) Nru 1148/2001.
Artikolu 2
Id-dettalji dwar l-awtorità uffiċjali u l-korp ta’ spezzjoni fl-Iżrael, kif imsemmi fit-tieni subparagrafu ta’ l-Artikolu 7(2) tar-Regolament (KE) Nru 1148/2001, huma murija fl-Anness I li jinsab ma’ dan ir-Regolament.
Artikolu 3
Iċ-ċertifikati msemmija fit-tieni subparagrafu ta’ l-Artikolu 7(3) tar-Regolament (KE) Nru 1148/2001, maħruġa wara l-verifiki msemmija fl-Artikolu 1 ta’ dan ir-Regolament, għandhom jitħejjew fuq formoli li jikkonformaw mal-mudell mogħti fl-Anness II li jinsab ma’ dan ir-Regolament.
Artikolu 4
Dan ir-Regolament għandu jiħdol fis-seħħ fl-20 jum mill-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mid-data tal-publikazzjoni fis-serje C tal-Ġurnal Uffiċjali ta’ l-Unjoni Ewropea ta’ l-avviż imsemmi fl-Artikolu 7(8) tar-Regolament (KE) Nru 1148/2001, li jirrelata ma’ l-istabbiliment ta’ kooperazzjoni amministrattiva ben il-Komunità u l-Iżrael.
Dan ir-Regolament jorbot fl-intier tiegħu u japplika direttament lill-Istati Membri kollha.
Magħmul fi Brussel, fit-2 ta’ April 2003.